google/wiki40b huggingface dataset:
«Dannebrog» (1850)

Tjeneste

Etter ombyggingen ble «Dannebrog» sendt til eskadren i den østlige delen av Østersjøen. Etter slaget ved Helgoland hadde marinen en formodning om at Østerrike ville sende noen av sine panserskip til danske farvannene og «Dannebrog» ble i juli-august sendt til Kattegat sammen med fregatten «Niels Juel» for å patruljere.
«Dannebrog» ble i denne perioden betegnet som «pansret korvett», en noe misvisende tittel på et av marinens kraftigste skip. I 1865 ble betegnelsen endret til panserfregatt.
«Dannebrog» ble utrustet på nytt i 1870 da den inngikk i sommereskadren. Skipet gikk ut av marinen i 1875 og fikk både panser, maskineri og artilleriet fjernet. En del av panseret ble benyttet i Københavns befestning.
«Dannebrog» var heretter kaserneskip til 1894, så ble det brukt som flytende skyteskive i 1896 og til slutt hugget opp i tiden 1897-1898.
Mecynopus

Utseende

Middelsstore, avlange, gulbrune trebukker. Kroppen er relativt lite sklerotisert (myk). Antennene er tynne og lengre enn kroppen. Pronotum er tønneformet, dekkvingene parallellsidige, i motsetning til hos mange andre Molorchini dekker de vanligvis bakkroppen.

Levevis

Larvene utvikler seg i død ved, gjerne tynne greiner. De voksne billene er aktive om dagen og besøker gjerne blomster for å ete pollen.

Utbredelse

Slekten er utbredt i Australia inkludert Tasmania.
Oryctes

Utseende

Store (opptil 80 millimeter) biller, kroppen mer eller mindre sylindrisk. Det er stor forskjell på kjønnene. Hannen er vanligvis markert større enn hunnen, og har et langt horn på hodet, ofte også ett til tre fremoverrettede horn på pronotum. Antennene er korte og vifteformede. Beina er temmelig lange, særlig forbeina kan være forlenget.

Levevis

De fleste har larver som lever i ved eller muld, og utviklingen tar gjerne flere år. Tross sine tunge kropper flyr disse billene godt. De eter gjerne råtnende frukt. Hannene bruker hornene sine til å sloss om hunnene, en hann prøver gjerne å få hornet under motstanderen og vippe ham over på ryggen.

Skadedyr

Flere arter i denne slekten er alvorlige skadedyr på palmer i varme områder, slik som Oryctes monoceros og O. rhinoceros på kokospalmer i Afrika, og O. agamemnon og O. elegans på daddelpalmer i Midtøsten. Disse billene borer inne i skuddene og svekker eller ødelegger dem.
Emmaljunga

Emmaljunga er et tettsted i Hässleholm kommune i Skåne län i Sverige. I 2010 hadde tettstedet 262 innbyggere.
Emmaljunga ligger ved länsvei 117, mellom Markaryd i nord og Vittsjö i sør, omtrent 30 kilometer fra tettstedet Hässleholm og knapt 10 kilometer fra Markaryd. Emmaljunga barnevognfabrikk startet i små forhold i 1925 og har vokst til en stor og moderne produsent av barnevogner i Emmaljunga med eksport til en rekke land.
Teskjekjerringa

Teskjekjerringa er hovedpersonen i en serie barnebøker  skrevet av Alf Prøysen; utgitt i Sverige fra 1956 og i Norge fra 1957.

Opprinnelsen

De første fortellingene om Teskjekjerringa ble publisert i bladet Kooperatøren. Det var et medlemsblad for Samvirkelagene. Prøysen hadde en fast barneside i dette bladet 1950–60: Klimpre-klonken. Her skrev og illustrerte Alf Prøysen de første historiene om Teskjekjerringa. Så dukker hun opp i Barnetimen for de minste i 1955. 
I 1955 sendte Prøysen også inn manus til en bildebokkonkurranse hos det svenske forlaget Rabén & Sjögren, uten å vinne.  Forlaget, hvor Astrid Lindgren var barnebokredaktør på denne tiden, fulgte imidlertid opp, og i 1956 kom Gumman som blev så liten som en tesked ut i Sverige. Året etter kom boka på norsk som Kjerringa som ble så lita som ei teskje. Det er ellers ikke samsvar mellom de svenske og norske utgavene av bøkene. De fleste bøkene består av korte, avsluttede episoder, men Teskjekjerringa på camping er en sammenhengende fortelling.

Ut i verden

I Sverige ble det utgitt 8 bøker om Teskedgumman fra 1956 til 1972. På norsk utkom det 4 bøker om teskjekjerringa fra 1957 til 1967, illustrert av Borghild Rud. Senere laget den svenske illustratøren Björn Berg fire nye bildebøker 1989-92; disse fire bøkene er basert på kapitler fra de to første bøkene om Teskjekjerringa. 
Teskjekjerringas vei ut i verden gikk via Sverige og England. Den første boka utkom på engelsk allerede i 1959, «og Mrs Pepperpot er i dag et begrep på engelsk». Mens Borghild Rud utførte illustrasjonene i de norske utgavene av bøkene, har Bergs tegninger blitt brukt i Sverige og de fleste andre land. Bøkene er oversatt til 23 språk. 
Teskjeskjerringa var julekalender i svensk tv i 1967, en serie som er svært populær i Sverige. På 80-tallet ble det laget en japansk tegnefilmserie for TV på 130 episoder. Serien het på originalspråket Supūn Obasan ("スプーンおばさん"; «Tante skje») og ble første gang vist av den japanske almenkringkasteren NHK i 1983-84. I Norge ble serien utgitt dubbet på video, og ble også vist på NRK.
Annine Qvale nyillusterte fortellingene i Den store Teskjekjerringboka (2010). Barneoperaen Teskjekjerringa som prinsesse Pompadur hadde premiere i 2011, med libretto av Trond Brænne og musikk av Per Arne Glorvigen og Lage Robak.
Myrmecolacidae

Utseende

Hannene er små, tettbygde, mørke insekter. Hodet og fasettøynene er meget store, hodet er tydelig bredere enn resten av kroppen. Antennene er temmelig lange og kraftige, beina ganske korte.
Føttene består av fire ledd, antennene av sju der det tredje leddet bærer et langt utskudd slik at antennen blir to-grenet.

Liv og utvikling

Et særtrekk ved denne familien er at de to kjønnene utvikler seg i ulike vertsinsekter: hannene er på larvestadiet parasitter i maur, mens hunnene tilbringer hele sitt liv etter det første, aktive larvestadiet i rettvinger (ekte sirisser og løvgresshopper) og knelere. Hannene ser ikke ut til å være artsspesifikke, men trolig kan den samme arten angripe mange ulike maurarter av passende størrelse.

Utbredelse

Familien ser ut til å ha representanter i alle verdensdeler bortsett fra Antarktis. I Europa er det bare kjent én art fra Spania.
Destiny (sang)

«Destiny» er en sang skrevet av José Feliciano som ble spilt inn og gitt ut på singel med José Feliciano i 1970.
Wenche Myhre spilte inn sangen og ga den ut på albumet Som… en lekende vind i 1970. Den norske teksten er skrevet av David Hall. På norsk ble sangen kalt Rolig vann, dypest grunn.
Cienfuegos

Cienfuegos er en havneby på sørkysten av Cuba. Den ble grunnlagt i 1819, ligger 250 km. sør for Havanna, har rundt 150 000 innbyggere og er provinshovedstaden i provinsen Cienfuegos. Byen regnes som en av Cubas vakreste med sine mange praktbygninger i spansk kolonistil. Smijernarbeidet på noen bygninger er blant det beste innen spansk smijernstradisjon, og det sier ikke så rent lite. I 2005 ble en stor del av byen fredet av UNESCO og ble erklært for å være det beste eksemplet på tidlig spansk byggeskikk og byplanlegging i den nye verden.
På Cuba kalles byen gjerne «Sydens Perle» (Perla del Sur) eller «Havets By» (Ciudad del Mar). Oversatt til norsk betyr Cienfuegos de «hundre flammer». Dette grunnet alle smijernsdekorasjonene.

Historie

Da spanjolene kom til området tidlig i det 16. århundre kalte de området Cacicazgo de Jagua (Jaguas maktområde), trolig oppkalt etter indianerne som bodde der. De gode havneforholdene, logistiske behov i forbindelse med plyndringen av Aztekerne i Mexico samt behovet for å beskytte gullfrakten tilbake til Spania mot sjørøvere, gjorde at spanjolene i 1745 bygget festningen Castillo de Nuestra Señora de los Angeles de Jagua.
I 1819 var det vokst fram en landsby ved festningen, i hovedsak befolket av franske innvandrere fra Louisiana og Frankrike. Landsbyen ble kalt Fernardina de Jagua, oppkalt etter den spanske kongen Ferdinand VII . I 1829 hadde landsbyen utviklet seg til en småby og i 1880 fikk den bystatus. Byen endret da navn til Cienfuegos, oppkalt etter en spansk general og guvernør på Cuba.
I nyere historie spilte Cienfuegos en rolle i oppstanden mot diktatoren og presidenten Fulgencio Batista. Den 5. september 1957 gikk en gruppe yngre marineoffiserer til væpnet opprør mot Batista. Opprøret ble knust og de gjenlevende flyktet opp i Escambray-fjellene i Las Villas der de i september 1958 sluttet seg til styrkene til Che Guevara og Camilo Cienfuegos.

Næringsliv

Tilnavnet «Havets By» tilsier at Cienfuegos står sterkt innenfor fiske og fiskeforedling. Varmtvannsreker, languster (hummer) og et variert antall fiskesorter bringes i land og foredles ved industribedrifter der hygiene og renhold står i høysetet. Her slipper man ikke inn i produksjonslokalene uten desinfiserte sko, hvit frakk og hodeplagg. Som en av Cubas viktigste havnebyer, står byen også sentralt i skipstrafikk, bunkring, handel og eksport av særlig sukker, kaffe og tobakk. Turismen er relativt godt utviklet og byens hoteller står på ingen måte tilbake for hotellene i Havanna når det gjelder standard og service.
I likhet med Havanna og Santiago de Cuba har Cienfuegos mange dyktige kunstnere, og så vel billedkunst som skulpturell treskjæring synes å ha et godt miljø. I musikklivet har byen utmerket seg ved Benny Moré som er en av Cubas fremste musikere og komponister.
Drifting

Drifting er en motorsport som benytter seg av kjøreteknikken ved samme navn. Denne teknikken går ut på å få bakhjulene til å miste grepet mot underlaget, slik at bilen spinner gjennom svingene, samtidig som sjåføren kontrollerer denne bevegelsen (sladding). Med andre ord kan det sies at drifting er kontrollert sladding. Drifting er også den eneste motorsporten som er basert på dommere. Dommerne dømmer utøverne på vinkel, fart og røyk. Fredric Aasbo er en av verdens beste driftere. Han er i formula drift som er verdensmesterskapet. Der kjører de noe som heter tandem. Der skal to biler holde samme vinkel rundt en bane.

Historie

Overstyring har i flere tiår blitt brukt i motorsporter som rally, motorsykkelløp og billøp på baner med løst underlag. Det er også mye brukt i stuntkjøring og ulike former for show- eller oppvisningskjøring.
Moderne drifting startet som en kjøreteknikk i All Japan Touring Car Championship for over 30 år siden. Føreren Kunimitsu Takahashi ble kjent for en kjøreteknikk hvor han traff apex (det punktet hvor bilen er nærmest det innerste punktet i en sving) i høy hastighet, og deretter driftet gjennom svingen, og på den måten opprettholdt han en høy hastighet. Dette sørget for at han vant flere mesterskap, og fikk horder av fans som likte synet av rykende dekk.

Drifting i Norge

Drifting har i flere år vært populært i Norge, men først høsten 2006 fikk Norge sitt første organiserte driftingløp under NBF – Norges Bilsportforbund. I 2007 forstatte Drift Battle  med en norsk driftingserie, Drift Battle. Midtveis i sesongen brøt to av grunderne fra "Drift Battle" ut og startet Powerdrift, og samtidig endret Drift Battle navn til DriftGP. Sesongen 2007 ble det kjørt løp i både DriftGP og Powerdrift, og en rekke utøvere konkurrerte i begge serier. Regelverket for drifting i Norge er underlagt Norges Bilsportforbund.
Blant Norges mest profilerte førere er Kenneth Moen, som også har kjørt konkurranser og oppvisninger ellers i Europa. Sesongen 2007 gikk Kenneth Groth av med seieren i DriftGP, mens Fredric Aasbø vant Powerdrift-serien. I 2008 ble Aasbø og Team Japan Auto invitert til RedBull Drifting VM hvor han var en av 32 beste førere fra verden. Han endte opp på 11.-plass i denne VM runden 2008 med sin Japan Auto Supra!
Fredric Aasbø ble etter dette med videre i den kjente drifting-serien Formula Drift i USA og kom på en totalt 8 plass av 64 stk. Han er nå medlem av det velkjente laget "Team Need For Speed" og kjører for de en fabrikk sponset SCION TC. Fredric kjører fortatt for dette teamet i USA i 2012.
I Norge/Europa kjører Fredric for sitt Speedhunters sponsede "moderteam" Team Japan Auto med en Toyota Supra – med samme oppsett som Supraen han tidligere benyttet i USA.
Han vant med denne FormulaD i Dubai i 2011, over Tanner Foust og Chris Forsberg. Fredric Aasbø kjører nå i fd eller formula drift. Det er et verdensmesterskap i  drifting der de kjører tandem drift. Da er det da to biler som kjører ved siden av hverandre og skal holde en så bred og lang drift på en bane som er 500 m  - 1 km. Fredric Aasbø har kjempet seg mange ganger til seier men i 2016 ble han verdensmester i Long Beach.
Songli forsøksgård

Songli forsøksgård ligger i Orkdal kommune ca. 20 km. vest for kommunesenteret Orkanger. 
Eiendommen strekker seg også inn i Snillfjord kommune. Gården ligger fritt og enslig til i naturskjønne omgivelser 300 moh. Gården har eksistert i flere hundre år. I 1907 besto Songli av to ordinære fjellgårder som industrimannen og gründeren Christian Thams kjøpte. Sammen med flere eiendomskjøp i området skapte han eiendommen Songli slik den fremstår i dag, bestående av 87 stk. eiendomsnummer som samlet dekker 78 000 daa.
Under 2. verdenskrig ble Songli solgt to ganger og i 1952 kjøpte staten eiendommen.
Hovedformålet med kjøpet av eiendommen (den eneste staten har anskaffet til dette formålet), var at den skulle tjene som en forsøksgård for viltforskning og viltpleie samt forskning og forsøk knyttet til ferskvannsfisk.
Store deler av eiendommen inngår i Grytdalen naturreservat.
Symperga

Utseende

Middelsstore, lange og slanke, blanke, mørkbrune trebukker. Antennene er omtrent så lange som kroppen, kraftige med en brem av mørke hår på innersiden av ledd tre og fire.  Pronotum er nesten sylindrisk uten tenner på sidene, med tett, tverr-rynket skulptur. Dekkvingene er jevnbrede, med noen gulaktige flekker.

Utbredelse

Slekten er utbredt i Fransk Guyana og det nordlige Brasil.
Phaedimus zebuanus

Utseende

En middelsstor, litt avlang, langbeint, grønnlig metallisk farget gullbasse. Hode, forkropp og bein er skinnende grønne, dekkvingene mer gulaktige med en svart sidestripe. Hannene har hornlignende utvekster både på hodet og pronotum, disse kan være ganske lange, hodet på pronotum er nedoverkrummet og dekker den bakre delen av hodet, hornet i pannen er ganske bredt og vinklet oppover. Begge hornene er kløvde i spissen og mørkgrønne, betydelig mørkere enn resten av hode og pronotum. Pronotum er svært blankt. Beina, særlig hannenes forbein, er temmelig lange og slanke.

Utbredelse

Artene lever på Filippinene (Cebu, Mindanao).
Marcelo Brozović

Landslaget

Brozović har spilt for flere kroatiske aldersbestemte landslag, og har blant annet elleve kamper og syv mål for U-21-landslaget. Han ble tatt ut til den kroatiske troppen i VM i fotball 2014 i Brasil til tross for at han ikke hadde spilt kamper for A-landslaget. Han fikk sin A-landslagsdebut i en VM-oppkjøringskamp mot Australia 7. juni 2014.
Han ble tatt ut i Kroatias EM-tropp til EM i Frankrike 2016.
Han ble tatt ut i Kroatias tropp til VM i fotball 2018 i Russland.
Douglas (selskap)

Douglas Norge

I november 2014 etablerte Douglas seg i Norge med landets største butikk av sitt slag i Bogstadveien, Oslo, samt nettbutikk.
Pål Rake

Studier

Da Rake gikk på videregående ble han invitert av talentspeidere til den anerkjente Paul McCartney-skolen Liverpool Institute for Performing Arts hvor han gikk kun én uke. 
Pål Rake er utdannet lektor og foreleste parallelt med studiene ved fakultet for Kunstfag ved Universitetet i Agder hvor han i 2011 var den yngste ansatte, bare 22 år gammel. I 2014 tok Rake en mastergrad i popkoringer, og fikk prisen "student som utmerket seg", noe én per tusen student ved UiA mottar årlig. Han var ansvarlig redaktør i studentavisen Unikum høsten 2012.

Karriere

Pål Rake dro på sin første Norgesturné i 2010 under eget artistnavn. Han ga ut EP-en Forseint å snu i 2011, som inneholdt den A-listede låten «Får du som fortjent». Rake har jobbet med artister som Espen Lind, Secret Garden, Rolf Løvland, Kristian Kristensen, Tor Kvammen, Safari, Lene Nystrøm, Sondre Lerche og Venke Knutson.  
Rake grunnla Bryggebandet og er musikalsk ansvarlig for de tradisjonelle sommerkonsertene på Fiskebrygga i Kristiansand. Konsertene samler flere tusen publikummere ukentlig og ble omtalt i Fædrelandsvennen 3.07.13 som et av de største suksessene sommeren 2013. 
Rake har gjort en rekke musikalske TV-opptredener og gir stemme til figurer i programmet Lillepri på NRK Super. 
Rake var høsten 2013 aktuell i andre sesongen av "The Voice - Norges beste stemme" på TV2. Han kom til finalen med Espen Lind som mentor. Alle mentorene snudde seg under Blind Auditions, og Rake var favoritt hos bookmakerne.  
Som komponist har Pål Rake skrevet en rekke bestillingsverk, blant annet Universitetet i Agders offisielle jubileumslåt i 2017, og Redningsseselskapets offisielle låt i 2019.   
Rake er fast spaltist i Fædrelandsvennen hvor han skriver om kultur og politikk.

Debutalbum

Høsten 2015 slapp Rake tre singler og vinteren 2016 kom debutalbumet Hørrekje te på Grappa Musikkforlag. Albumet ble godt mottatt av kritikere og førstesingelen ble A-listet på radio. Hørrekje te bestod av syv egenkomponerte spor i tillegg til Ingvar Hovlands Månemannen. Låta Eigerøys Kyst var en gjendiktning av den irske klassikeren Scarborough Fair. Hørrekje te blander skandinavisk visetradisjon med fransk elektronika. Albumet ble spilt inn i Rakes leilighet i Nydalen og i Emilie Nicolas studio på Jar.
Sichuanbassenget

Sichuanbassenget (kinesisk: 四川盆地; pinyin: Sìchuān Péndì) er en lavlandsområde i sørvestlige Kina. Det er lokalisert i de sentrale og østlige deler av Sichuan provinsen, i tillegg til Chongqing fylke. Det var i kinesisk oldtid en egen provins, Yi.
I tillegg til å være et dominant geografisk særtrekk i regionen, er Sichuanbassenget også et kulturområde med unike skikker, matkulturer og dialekter. Det kalles også «Det røde bekken».  
Sichuanbassenget er berømt for risdyrking. Det er også den viktigste gassproduserende regionen i Kina.
Sichuan bassenget er omgitt av fjell på alle sider. Det består av åser og elvesletter, og flere store elver munner ut i Chang Jiang (Yangtze), som går gjennom sørlige del av bassenget. Den seismisk aktive Longmenshanforkastningen som forårsaket den katastrofale jordskjelvet i Wenchuan 2008 går langs den vestlige grense til bassenget, og adskiller det fra Tibets høydeområder i vest.
Urtre (Metasequoia glypostroboides) ble oppdaget her i 1944. Bassenget har minimalt med regn fra juni til august. Sichuanbassenget har ikke bare minimal i nedbør, men det mangler også variasjon i vegetasjon.
Universum Film

Historie

UFA ble grunnlagt 18. desember 1917 som Universum-Film AG i Berlin under beskyttelse av den tyske generalstab (særlig Erich Ludendorff) for å ta opp kampen med fienden på filmpropagandaens område. Styreformann var direktøren for Deutsche Bank, Emil Georg von Stauß. I etterkrigstiden opplevet selskapet en rask vekst og ble det førende tyske produksjonsselskap. Det var sterkt involvert i utbyggingen av Potsdam-Babelsberg til Europas største filmproduksjonssted.
Selskapet var tysknasjonalt innstilt og sympatiserte med det konservative partiet DNVP. Alfred Hugenberg, selskapets eier siden 1927, sørget for denne politiske retningen.
Under det nasjonalsosialistiske styret ble selskapet stilt under kontroll av ministeriet for folkeopplysning og propaganda. Selskapet støttet ivrig opp om den nye regjeringen. I 1937 solgte Hugenberg-konsernet det til Cautio Treuhand GmbH, et halvstatlig holdingselskap. Dermed var UFA i realiteten overtatt av staten. Den 10. januar 1942 dannet selskapet kjernen i det nye UFA-Film GmbH (UFI), hvor hele den tyske filmproduksjon ble samlet. Andre firmaer som ble innlemmet i dette selskapet var Bavaria-Film, Berlin-Film GmbH, Terra Film, Tobis, Prag-Film AG og Wien-Film GmbH.
Koordinasjonen av de enkelte produksjonsvirksomhetene ble ledet av en riksfilmintendant. Underlagt ham var produksjonssjefene, som hadde ansvar for totalplanlegning av årsprogrammene.

Etter andre verdenskrig

Etter krigen ble den delen som havnet i DDR, omgjort til DEFA – Deutsche Film-Aktiongesellschaft – et av de etterhvert mest berømte filmselskaper i den kommunistiske delen av Europa. I Vest-Tyskland beholdt staten UFI, før det ble reprivatisert i 1956. Samtidig ble Bavaria Film igjen skilt ut.
Siden 1964 eies UFA Film & TV Produktion GmbH av  Bertelsmann-konsernet.

Regissører

Kjente UFA-regissører i stumfilmtiden var: Arnold Fanck, Johannes Guter, Fritz Lang, Friedrich Wilhelm Murnau og Arthur Robison.
Mellom 1933 og 1942 inkluderte regissørene Carl Boese, Eduard von Borsody, Peter Paul Brauer, Karl Hartl, Georg Jacoby, Gerhard Lamprecht, Herbert Maisch, Paul Martin, Karl Ritter, Reinhold Schünzel, Detlef Sierck, Hans Steinhoff, R. A. Stemmle, Viktor Tourjansky, Gustav Ucicky og Erich Waschneck.
Leseåret 2010

Leseåret 2010 er en nasjonal satsing for å fremme lesing blant voksne som leser lite. Til grunn for satsingen ligger de to meldingene St.meld. nr. 35 (2007–2008) Mål og meining og St.meld. nr. 23. (2008–2009) Bibliotek.
Målsettingen er en nasjonal, helhetlig lesepolitikk med sikte på å styrke lesekompetansen i hele landet. Dette skal styrke demokratiet ved å gi befolkningen økte leseferdigheter som øker muligheten til samfunnsdeltakelse, kunnskap og opplevelser.

Hovedaktørene

Kulturdepartementet (KUD) og Kunnskapsdepartementet samarbeider om satsingen og er premissleverandører for Leseåret 2010. ABM-utvikling, Foreningen !les, Leser søker bok og Norsk Forfattersentrum er sentrale deltakere og har fått midler til tiltak i forbindelse med Leseåret 2010 direkte fra Kulturdepartementet. Landsorganisasjonen i Norge, Kommunenes Sentralforbund, Handels- og Servicenæringens Hovedorganisasjon og Næringslivets Hovedorganisasjon har gjennom tilskudd til LO fått midler direkte fra KUD til tiltak i forbindelse med Leseåret 2010.
Norsk Bibliotekforening og LO var initiativtakere til Leseåret.
Basipterini

Utseende

Middelsstore, brunlige trebukker. Oversiden er tett og kraftig punktert, fint korthårete. Pronotum er bredere enn langt, med en butt tann midt på sidene. Dekkvingene er jevnt tilsmalnende bakover.
Antennene er omtrent dobbelt så lange som kroppen hos hannene, kortere enn kroppen hos hunnene.

Utbredelse

Gruppen er utbredt i Paraguay og det nordlige Argentina.
Sandstangen

Sandstangen er en 300 meter lang tange av morenegrus på østsiden av Øyeren i Trøgstad kommune. De delene av kommunen som grenser til Øyeren er et utpreget ravinelandskap. Sandstangen er en fantastisk badeplass i Øyeren, som også er et ypperlig utgangspunkt for båtturer med egen plass for utsetting av båter og fast brygge for allmenn bruk.
Det er fire kilometer fra riksvei 22 mellom Skjønhaug og Båstad til Sandstangen. Øyeren er Norges mest artsrike innsjø med 25 fiskearter. Sandstangen har to kafeer i området; Kafe Hvilebrakka og Fløterhakan kulturkafe. Området er tilrettelagt for funksjonshemmede, med toalett og renovasjon. Stor parkeringsplass.
Annelund

Annelund er et tettsted i Herljunga i Västra Götalands län i landskapet Västergötland i Sverige. I 2010 hadde tettstedet 519 innbyggere.
Sithon

Utseende

Små til middelsstore (vingespenn ca. 25-30 millimeter) stjertvinger med en lang, tynn stjert på bakvingen, bakhjørnet er også litt uttrukket. Oversiden er hos hannen er farget i mørkblått og svart, hunnen er brun med hvit bakkant på bakvingen. Undersiden av vingene er hvit ved roten, brunrød i den ytre delen, med et par rette, brunsvarte tverrstreker.

Levevis

Larvene lever på trær i slekten Galearia (familien Pandaceae).

Utbredelse

Slekten er utbredt i Sørøst-Asia.